સમગ્ર કાર્યક્રમને ગીત-સંગીત-નૃત્યની વિવિધ પેશકશ દ્વારા મનોરંજનથી સભર બનાવ્યો હતો સાંસ્કૃતિક કાર્યક્રમના દિગ્દર્શક અભિલાષ ઘોડા તથા એમના ગ્રુપે. ‘ચિત્રલેખા નાટ્યસ્પર્ધા’ ઈનામ વિતરણ કાર્યક્રમના શ્રોતાઓ, મહેમાનો તથા સ્પર્ધક કલાકારો-કસબીઓને એક અવનવો જલસો પ્રાપ્ત થયો હતો. ગુજરાતના વિવિધ પ્રદેશોના નામાંકિત કલાકારોના કાફલા સાથે, ગુજરાતનાં તળપદાં ગીતોના સથવારે દિલધડક ફ્યુઝન ડાન્સ પરફોર્મન્સ પ્રસ્તુત કરવામાં આવ્યા હતા. નૃત્ય કલાકારો તથા સંગીત આયોજને શ્રોતાઓનાં મન મોહી લીધા હતા. જેમાં કાઠિયાવાડી ફ્યુઝન (‘હાલ તને હાલ સૌરાષ્ટ્ર બતાવું’), પતંગ ગીત, કચ્છનું ખમીર રજૂ કરતા ગીત, ચારણ કન્યા, ગુજરાતની ગાથા ફ્યુઝન ગીતનો સમાવેશ થાય છે. જોકે આમાં સૌથી સરપ્રાઈઝ પરફોર્મન્સ રજૂ કર્યો હતો ગાયિકા બહેનો પ્રીતિ-પિન્કીએ. એમણે લોકપ્રિય ગીત ‘સાંવરિયો મારો’ રજૂ કરીને નાટ્યસ્પર્ધા ઈનામ વિતરણ સમારંભમાં મનોરંજનનો અણધાર્યો મોજીલો ડોઝ આપ્યો હતો.